Urmareste Modifică dimensiunea fontului: Play

Bucureşti, 8 mai /Agerpres/ - Flavius Câmpeanu, fiul fostului ministru al Muncii Mariana Câmpeanu, a fost condamnat luni de magistraţii Judecătoriei Sectorului 1 la cinci ani de închisoare pentru complicitate la abuz în serviciu.



Decizia nu este definitivă şi poate fi atacată cu apel în termen de 10 zile.



"În temeiul articolului 48 alineatul 1 Cod penal raportat la articolul 132 din Legea numărul 78/2000 raportat la articolul 297 alineatul 1 Cod penal raportat la articolul 309 Cod penal cu aplicarea articolului 5 alineatul 1 Cod penal condamnă pe inculpatul Flavius Cristian Câmpeanu la o pedeapsă de 5 (cinci) ani închisoare sub aspectul săvârşirii infracţiunii de complicitate la abuz în serviciu, care a produs consecinţe deosebit de grave", se arată în minuta deciziei.



În acelaşi dosar a fost condamnat şi Ovidiu Crăpătureanu, fost director general la Regia Autonomă Registrul Auto Român (RAR), la cinci ani şi şase luni de închisoare pentru abuz în servicu.



De asemenea, instanţa i-a obligat pe cei doi la plata sumei de 876.610 euro (echivalentul în lei la data efectuării plăţii), reprezentând prejudiciul produs RAR.



Procurorii Direcţiei Naţionale Anticorupţie i-au trimis în judecată, în mai 2013, pe Ovidiu Crăpătureanu şi Cristian Flavius Câmpeanu pentru abuz în serviciu contra intereselor publice, cu consecinţe deosebit de grave, respectiv complicitate la abuz în servicu.



Potrivit anchetatorilor, în perioada 3 iunie - 16 septembrie 2008, Ovidiu Crăpătureanu şi Cristian Flavius Câmpeanu, sub pretextul construirii unui poligon de încercări autovehicule, au făcut demersuri pentru achiziţionarea unui teren în suprafaţă de 536.140 mp situat în extravilanul comunei Roata de Jos, judeţul Giurgiu, la un preţ cu mult mai mare decât valoarea sa de piaţă, cauzând RAR un prejudiciu în cuantum de 1.076.509 euro, reprezentând diferenţa dintre preţul de achiziţie (1.179.508 euro) şi valoarea de piaţă a terenului (102.999 euro) la data cumpărării.



Terenul a fost achiziţionat prin încălcarea procedurilor privind evaluarea ofertelor de vânzare bunuri imobile, la un preţ de 2,2 euro/mp, în condiţiile în care vânzătorul terenului anunţase public, prin mijloace de informare în masă, o ofertă de vânzare a terenului la preţul de 0,75 euro/metru pătrat, susţin procurorii.



"De asemenea, memoriul tehnic de realizare a poligonului, semnat de inculpatul Câmpeanu Flavius Cristian, în calitate de director tehnic, a fost întocmit nedocumentat şi nerealist, atât din punct de vedere al costurilor de amenajare, cât şi al dimensiunilor. Astfel, configuraţia terenului pentru construirea poligonului a fost modificată de mai multe ori pentru ca, în final, să corespundă cu suprafaţa de teren oferită spre vânzare", afirmă DNA. AGERPRES/(AS - autor: Mihai Stoica, editor: Claudia Stănescu)